次韻和曾徽言登北禪寺塔
作者：李綱
朝代：宋

paragraphs: 佛教入中土，貝多凡幾翻。
摩騰導其流，僧伽鼓其瀾。
乃建窣堵波，髙標屹參天。
劃如五彩虹，上與青霄干。
兹塔更奇古，層簷俯通川。
江山遞隱見，萬象森迴環。
公子抱遠韻，登臨眇風煙。
仰穿龍蛇穴，旁瞰日月懸。
茫茫悉細碎，寓目疑無全。
歸來吐妙句，字字勞精甄。
嗟我方屏處，勝遊阻清緣。
幸窺慈恩作，如見衆寶山。
宗風久寂寞，紵絮何其寒。
安得師子吼，震此龍象筵。
關弓挾白羽，櫜鞬相周旋。
當分寶塔坐，一瞬三萬年。